
R E F E R A T   D E   A P R O B A R E
privind reglementarea circulației în municipiul Brad, județul Hunedoara - satul Țărățel, pe drumul vicinal Valea Șteaului


Siguranţa circulaţiei rutiere pe drumurile publice presupune responsabilităţi majore atât din partea Poliţiei Rutiere, cât şi din partea administratorului drumului public, aşa cum rezultă din prevederile Secţiunilor a III-a şi a IV-a şi ale art. 59 din O.G. nr. 43/1997 privind regimul drumurilor, republicată, precum şi ale art. 5 din Codul Rutier.
	Dezvoltarea urbanistică a municipiului Brad are implicații majore în domeniul sistematizării rutiere. La aceasta se adaugă și creșterea considerabilă a parcului auto la nivelul municipiului ceea ce impune identificarea unor noi soluții care să conducă la fluidizarea traficului, creșterea siguranței, dar și satisfacerea nevoilor cetățenilor din municipiu raportate la implicarea administrației publice locale în rezolvarea problemelor comunității.
	Datorită dezvoltării infrastructurii rutiere circulația a devenit mai intensă, iar în vederea asigurării siguranței pietonilor pe drumurile publice municipale, Consiliul Local al Municipiului Brad are atribuții și trebuie să hotărască în ceea ce privește amplasarea indicatoarelor rutiere. 
	Având în vedere starea și configurația redusă a drumului vicinal Valea Șteaului din satul Țărățel, sat aparținător municipiului Brad, am inițiat prezentul proiect de hotărâre prin care am propus reglementarea circulației prin montarea unor indicatoare rutiere ”Zonă cu viteză recomandată 30km/h” și „Sfârșitul zonei cu viteză recomandată 30km/h”, câte unul pe fiecare sens de circulație, pe drumul vicinal Valea Șteaului din satul Țărățel pe direcția de mers, respectiv urcare și coborâre.
	Precizez că indicatoarele rutiere vor fi conforme cu prevederile Standardului Român 1848 - 1/2011 - indicatoare și mijloace de semnalizare rutieră partea 1: clasificare, simboluri și amplasare.
	Montarea acestor indicatoare  este necesară pentru a împiedica conducătorii auto să circule cu viteze mari în zona de drum cu lățime redusă (3,5 ml), acest lucru fiind periculos pentru pietonii care circulă pe drum deoarece nu există trotuar.
	Totodată, montarea acestor indicatoare reprezintă și o măsură de siguranță deoarece pe acest sector de drum există o frecvență mare de circulație a utilajelor agricole care se deplasează spre proprietățile învecinate.



	În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.	
În susţinerea propunerii mele invoc prevederile Secţiunilor  a III-a şi a IV-a din O.G. nr. 43/1997 privind regimul drumurilor, republicată, ale art. 33, ale art.128 alin.1 lit. b și alin. 2 din O.U.G. nr. 195/2006 privind circulaţia pe drumurile publice, republicată,  precum  şi ale  art. 5 din Codul  Rutier.

